OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady v prvom čítaní k prijatiu rozhodnutia Európskeho parlamentu a Rady o poskytnutí makrofinančnej pomoci Kirgizskej republike /* COM/2013/0699 final - 2011/0458 (COD) */





2011/0458 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady v prvom čítaní k prijatiu rozhodnutia Európskeho parlamentu a Rady o poskytnutí makrofinančnej pomoci Kirgizskej republike 1. Chronológia Dátum predloženia návrhu Európskemu parlamentu a Rade [dokument KOM(2011) 925 v konečnom znení – 2011/0458 (COD)]: || 20. decembra 2011 Dátum stanoviska Výboru regiónov: || neuplatňuje sa Dátum pozície Európskeho parlamentu v prvom čítaní: || 11. decembra 2012 Dátum predloženia zmeneného návrhu: || neuplatňuje sa Dátum pozície Rady v prvom čítaní: || 23. septembra 2013 2. Cieľ návrhu Komisie Návrh nadväzoval na zasadnutie darcov na vysokej úrovni, ktoré sa konalo 27. júla 2010 a na ktorom medzinárodné spoločenstvo prisľúbilo pomoc na podporu prechodu Kirgizskej republiky k demokracii v období po tragickom výskyte násilností medzi etnikami pred júlom 2010. Cieľmi navrhovanej makrofinančnej pomoci (ďalej len „MFP“) sú: · prispieť k odstráneniu súčasnej značnej zostatkovej medzery vo vonkajšom financovaní v Kirgizskej republike, · podporiť program kirgizskej vlády v oblasti makroekonomických a štrukturálnych reforiem v zmysle dohody s medzinárodným spoločenstvom darcov, · prispieť k udržaniu hospodárskej stability v krajine počas tohto kritického obdobia s cieľom pomôcť prodemokratickým orgánom zabrániť opätovnému výskytu násilností medzi etnikami. Pomocou by sa konkrétnejšie podporili politické opatrenia na zlepšenie hospodárenia s verejnými financiami (vychádzajúc z opatrení podporovaných prebiehajúcou operáciou odvetvovej rozpočtovej podpory EÚ) a daňové reformy na posilnenie fiškálnej udržateľnosti aj bankového systému. 3. Pripomienky k pozícii Rady 3.1. Všeobecný kontext návrhu Komisie v prvom čítaní Európska komisia na zasadnutí darcov na vysokej úrovni, ktoré sa konalo v júli 2010, prisľúbila Kirgizskej republike pomoc do výšky 117,9 milióna EUR vrátane krízových nástrojov (napríklad nástroj stability, humanitárna pomoc) a tematických rozpočtových riadkov. Cieľom navrhovanej MFP vo výške 30 miliónov EUR bolo podporiť účinnosť už uvedených intervencií EÚ znížením krátkodobej finančnej zraniteľnosti tejto krajiny. Návrh Komisie z konca roka 2011 však nebolo možné prijať viac než jeden a pol roka vzhľadom na spor medzi spoluzákonodarcami súvisiaci s výberom komitologického postupu na prijatie memoranda o porozumení, ktoré zahŕňa opatrenia hospodárskej a finančnej politiky, ktoré by mal vykonať príjemca. Rada trvala na (záväznom) postupe preskúmania, zatiaľ čo Parlament trval na (nezáväznom) konzultačnom postupe. Parlament svoj názor vyjadril vo svojej pozícii v prvom čítaní z 11. decembra 2012. Tento spor sa napokon urovnal v rámci zmierovacieho postupu v súvislosti s navrhovaným rozhodnutím Európskeho parlamentu a Rady o poskytnutí ďalšej MFP Gruzínsku. Toto rozhodnutie bolo prijaté 12. augusta 2013. Pozícia Rady k navrhovanému rozhodnutiu o poskytnutí MFP Kirgizskej republike bola prijatá 23. septembra 2013 (v prvom čítaní). Zmeny Rady sú v súlade s výsledkami trialógu, ktorý sa konal 26. júna 2013. Tieto výsledky schválil Parlament prostredníctvom listu z 11. júla 2013. Predseda Výboru Európskeho parlamentu pre medzinárodný obchod v tomto liste naznačil, že by odporučil plénu, aby Parlament vo svojom druhom čítaní prijal pozíciu Rady bez akýchkoľvek zmien. 3.2. Pripomienky Komisie Komisia podporuje pozíciu Rady v prvom čítaní a súhlasí so zmenami. Komisia víta skutočnosť, že spoluzákonodarcovia napokon po dlhom časovom sklze o viac než jeden a pol roka dosiahli potrebnú dohodu o plánovanej operácii poskytnutia MFP Kirgizskej republike. Počas návštevy kirgizského prezidenta v Bruseli 17. septembra 2013 sa opäť zdôraznil význam a naliehavosť operácie poskytnutia MFP. 4. Záver Komisia podporuje pozíciu Rady v prvom čítaní a súhlasí so zmenami svojho návrhu. Komisia bude plne spolupracovať so spoluzákonodarcami, aby zabezpečila prijatie návrhu Parlamentom prostredníctvom skorej dohody v druhom čítaní.